b'\n_START_ARTICLE_\n\xc4\xb0smail YK\n_START_SECTION_\nObdobje z Yurtseven Karde\xc5\x9fler\n_START_PARAGRAPH_\nYurtseven Karde\xc5\x9fler (dobesedno tur\xc5\xa1ko\xc2\xa0\xc2\xbbBratje Yurtseven\xc2\xab), kratica YK, je bila sprva amaterska skupina tur\xc5\xa1kih izseljencev v Nem\xc4\x8diji. Med letoma 1985 in 1987 so izdali dva amaterska albuma. \xc5\xa0ir\xc5\xa1o prepoznavnost so dosegli leta 1988 z nastopom v oddaji\xc2\xa0\xc2\xbbNachbarn in Europa\xc2\xab\xc2\xa0(Sosedje v Evropi) nem\xc5\xa1ke televizijske postaje ZDF._NEWLINE_Kasneje so izdali nekaj razmeroma uspe\xc5\xa1nih albumov, Bir tek Sen / Bar\xc4\xb1\xc5\x9f Olsun (1998, zalo\xc5\xbeba Akba\xc5\x9f Muzik),Toprak (2000 zalo\xc5\xbeba Akba\xc5\x9f Muzik) in De Bana / Od Anam (2002, zalo\xc5\xbebi Akba\xc5\x9f Muzik / T\xc3\xbcrk\xc3\xbcola)._NEWLINE_Leta 2004 jim je zalo\xc5\xbeba Avrupa Muzik ponudila pogodbo; pri njej sta iz\xc5\xa1la albuma \xc5\x9eimdi Halay Zaman\xc4\xb1 (2004) in A\xc5\x9f\xc4\xb1k Oldun Mu? (2007), oba zelo uspe\xc5\xa1na v Tur\xc4\x8diji.\n_START_SECTION_\nSolo kariera\n_START_PARAGRAPH_\nIsmail YK je postal priljubljen v maju 2004, ko je izdal svoj prvi samostojni album z naslovom \xc5\x9eappur \xc5\x9euppur. Z milijonom prodanih izvodov v Tur\xc4\x8diji in ravno toliko v Nem\xc4\x8diji je bil najbolje prodajan album leta v Tur\xc4\x8diji. Maja 2006 je Ismail izdal svoj drugi album, imenovan Bombomba.com. S 600.000 prodanih izvodov je bil tudi ta najbolje prodajan album leta v Tur\xc4\x8diji._NEWLINE_Maja 2008 je iz\xc5\xa1el njegov tretji album z naslovom Bas Gaza, ki je bil 7 tednov na prvem mestu tur\xc5\xa1ke lestvice albumov. Podobno uspe\xc5\xa1en je bil tudi njegov \xc4\x8detrti album, Haydi Bastir, izdan februarja 2009.'